**P****roiect**

**GUVERNUL REPUBLICII MOLDOVA**

**H O T Ă R Î R E Nr.\_\_\_\_\_**

**din \_\_\_\_ \_\_\_\_\_\_\_\_\_\_\_ 2017**

**Privind aprobarea Regulamentului cu privire la inițierea și desfășurarea centralizată a procedurilor de achiziții publice**

În temeiul art. 12 alin. (6) din Legea nr.131 din 03 iulie 2015 privind achizițiile publice (Monitorul Oficial al Republicii Moldova, 31.07.2015, nr. 197-205, art.402), Guvernul

**HOTĂRĂȘTE:**

1. Se aprobă Regulamentul cu privire la inițierea și desfășurarea centralizată a procedurilor de achiziții publice, conform anexei.
2. Se recomandă autorităților administrației publice locale de nivelul II, Primăriei municipiului Chișinău, Primăriei municipiului Bălți și Comitetului executiv al Găgăuziei să inițieze și să desfășoare proceduri centralizate de achiziție publică pentru entitățile desconcentrate în raza autorității administrației publice locale de nivelul II, în raza municipiului Chișinău, în raza municipiului Bălți și în raza Unității Teritoriale Autonome Găgăuzia.
3. Entitățile menționate la pct. 2 din prezenta hotărîre pot delega atribuția de desfășurare centralizată a procedurilor de achiziție unor entități subordonate direct.

**PRIM-MINISTRU Pavel FILIP**

Contrasemnează:

Ministrul finanţelor Octavian Armaşu

Anexă

la Hotărîrea Guvernului

nr.\_\_ din \_\_\_\_\_\_\_\_\_\_\_\_

**REGULAMENTUL**

**cu privire la inițierea și desfășurarea**

**centralizată a procedurilor de achiziții publice**

1. ***Dispoziții generale***
2. Regulamentul cu privire la inițierea și desfășurarea centralizată a procedurilor de achiziții publice (în continuare Regulament) stabileşte modul de inițiere și desfăşurare a procedurilor de achiziţie publică în mod centralizat de către autoritatea centrală de achiziție pentru aceleași necesităţi (comune) ale autorităților administrației publice centrale și locale.
3. Obiectivul prezentului Regulament este crearea mecanismului de achiziții centralizate pentru utilizarea eficientă şi optimă a mijloacelor financiare, promovînd concurența, transparența, calitatea și sustenabilitatea în procesul de achiziție publică.
4. Autoritatea centrală de achiziţie organizează, inițiază şi desfăşoară în mod centralizat proceduri de achiziţie publică pentru necesitățile comune ale autorităților administrației publice centrale şi locale.
5. Lista autorităților pentru care se desfășoară proceduri centralizate de achiziție, inclusiv lista bunurilor, serviciilor și lucrărilor comune este stabilită prin consens și este publicată pe site-ul autorității centrale de achiziție. În lista bunurilor comune vor fi incluse în mod obligatoriu produsele alimentare, cu excepția produselor alimentare care pot fi achiziționate de la gospodăriile țărănești, în cazul în care acestea din urmă dispun de certificatele sanitare și actele ce atestă inofensivitatea produselor.
6. Orice autoritate contractantă care nu este inclusă în lista autorităților pentru care se desfășoară proceduri centralizate de achiziție poate depune o cerere în adresa autorității centrale de achiziție pentru a putea beneficia de procedurile centralizate de achiziție.
7. Achiziția centralizată de bunuri, lucrări sau servicii se efectuează conform prevederilor prezentului Regulament, ale Legii privind achizițiile publice nr. 131 din 03 iulie 2015 și a altor acte normative aprobate pentru implementarea acesteia.
8. ***Planificarea procedurilor de achiziţii***
9. Lista bunurilor, serviciilor sau lucrărilor comune care vor fi achiziționate centralizat este publicată pe pagina web a autorității centrale de achiziție și orice autoritate contractantă interesată poate solicita suplinirea acesteia cu noi bunuri, lucrări sau servicii pentru a fi achiziționate centralizat.
10. Pînă la data de 1 septembrie a anului de gestiune, autoritățile contractante incluse în lista pentru achiziții centralizate remit autorității centrale de achiziție cantitățile necesare de bunuri, lucrări sau servicii comune care fac obiectul achiziției centralizate pentru a fi incluse în planul de achiziții pentru anul următor.
11. În baza listelor bunurilor, serviciilor și lucrărilor comune aprobate conform pct. 4 și a planului de achiziție, autoritatea centrală de achiziție inițiază procedura de achiziţie centralizată.
12. Autorităților contractante, incluse în Lista pentru achiziții centralizate, le este interzisă inițierea procedurilor de achiziție a bunurilor, lucrărilor sau serviciilor comune care fac obiectul achizițiilor centralizate.
13. Prin derogare de la pct. 10 autoritatea contractantă poate argumenta printr-o notă justificativă necesitatea achiziționării separate a bunurilor, lucrărilor sau serviciilor care fac obiectul achizițiilor centralizate, și poate iniția procedura de achiziție doar după obținerea punctului de vedere al autorității centrale de achiziție asupra achiziției respective.
14. ***Desfăşurarea procedurilor centralizate de achiziţie publică***
15. În conformitate cu listele de bunuri, lucrări sau servicii întocmite conform pct. 4 din prezentul Regulament, în funcţie de valoarea contractelor, destinaţia, particularităţile de achiziţionare şi utilizare a acestora, grupul de lucru al autorității centrale de achiziție aplică una dintre procedurile de achiziţie publică prevăzute în Legea nr. 131 din  3 iulie 2015 privind achiziţiile publice, dar în special, acordul-cadru.
16. Informaţiile generalizate privind lista şi cantităţile de bunuri, lucrări sau servicii, precum şi cerinţele de calitate faţă de acestea se examinează separat pentru fiecare lot ce va reprezenta un lot distinct în cadrul procedurii de achiziţie centralizată.
17. Grupul de lucru al autorității centrale de achiziție are obligaţia să precizeze în documentele de atribuire sau în alte documente de atragere a ofertelor criteriul în baza căruia se atribuie contractul de achiziții publice şi alte cerinţe pe care urmează să le respecte operatorii economici participanţi.
18. Pentru poziţiile care nu au fost contractate, în urma desfăşurării procedurii centralizate de achiziţie, grupul de lucru al autorității centrale de achiziție, ţinînd cont de valoarea estimativă a acestor poziții, va desfăşura o nouă procedură, în conformitate cu prevederile legislaţiei în domeniu.
19. ***Atribuţiile şi responsabilităţile grupului de lucru în cadrul
procedurilor centralizate de achiziţie***
20. Grupul de lucru activează în conformitate cu obligaţiile, funcţiile şi drepturile stipulate în Legea nr. 131 din 3 iulie 2015 privind achiziţiile publice, Hotărîrea Guvernului nr. 667  din  27 mai 2016 „Pentru aprobarea Regulamentului cu privire la activitatea grupului de lucru pentru achiziţii” şi ordinul autorității centrale de achiziție, adus la cunoştinţa fiecărui membru al grupului de lucru sub semnătură.
21. În ordinul de creare a grupului de lucru, conducătorul autorității centrale de achiziție este obligat să menţioneze modul de activitate a acestuia, cu indicarea funcţiilor şi responsabilităţilor fiecărui membru al grupului.
22. Grupul de lucru din cadrul autorității centrale de achiziție cooptează, prin demers oficial, în caz de necesitate, experți şi/sau specialişti cu drept de vot, care îşi expun opinia separat în procesul-verbal al şedinţei grupului de lucru, fapt pentru care poartă răspundere potrivit prevederilor legislaţiei în vigoare.
23. În calitate de membri ai grupului de lucru cu drept de vot pot fi cooptaţi şi reprezentanţi ai autorităților contractante incluse în listă potrivit pct. 4, conform cererii acestora, potrivit prevederilor Regulamentului cu privire la activitatea grupului de lucru pentru achiziţii, aprobat prin Hotărîrea Guvernului nr. 667 din 27 mai 2016.
24. ***Elaborarea şi prezentarea ofertei. Garanția***
25. Operatorul economic are obligaţia de a elabora oferta ţinînd cont de prevederile documentelor de atribuire şi altor documente de atragere a ofertelor.
26. Oferta se prezintă autorității centrale de achiziție cu respectarea strictă a modelului acesteia, anexat la documentele de atribuire, altor documente de atragere a ofertelor, cu indicarea exactă a numărului lotului/poziţiei pentru care se depune oferta.
27. Garanţia pentru ofertă se depune de către operatorul economic pe contul IBAN al autorității centrale de achiziție sau în formă de scrisoare de garanţie bancară, în cuantumul prevăzut în documentele de atribuire.
28. Operatorul economic desemnat cîştigător, la încheierea contractului, prezintă obligatoriu autorității contractante garanţia de bună execuţie a acestuia în conformitate cu prevederile documentației de atribuire.
29. ***Încheierea, executarea, supravegherea şi monitorizarea executării
contractelor de achiziții publice***
30. Desemnarea cîştigătorului pentru încheierea contractului de achiziţii publice se efectuează în baza utilizării criteriilor de atribuire a contractului, în funcţie de specificul şi destinaţia bunurilor, lucrărilor sau serviciilor. Aceste criterii se definesc clar şi, dacă au fost stabilite, nu pot fi schimbate pe toată durata de aplicare a procedurii de atribuire a contractului de achiziţie publică.
31. În urma rezultatelor achiziţiei publice centralizate, autoritățile contractante pentru care au fost desfășurate aceste proceduri încheie contractul/contractele cu cîștigătorul/cîștigătorii desemnat/desemnați, în baza deciziei grupului de lucru al autorității centrale de achiziție.
32. Operatorii economici și autoritățile contractante care au semnat contractele de achiziții publice în urma procedurii centralizate de achiziție au obligația să execute contractele respective cu bună-credință și diligența corespunzătoare.
33. În scopul monitorizării executării contractelor de achiziții publice încheiate, autoritățile contractate beneficiare, publică pe site-ul autorității centrale de achiziție o informaţie privind realizarea contractelor de achiziţii publice semnate ca urmare a procedurii centralizate de achiziție, inclusiv nivelul de executare a acestora.
34. Informația stipulată în pct. 27 din prezentul Regulament se prezintă trimestrial autorității centrale de achiziție, în primele 10 zile a primei luni ce succede trimestrul pentru care se face raportarea. În baza informaţiilor generalizate, autoritatea centrală de achiziție întocmește un raport despre nivelul de executare a contractelor de achiziții publice încheiate ca urmare a procedurii centralizate.
35. În cazul neexecutării sau executării necorespunzătoare a clauzelor contractuale de către operatorii economici, autoritățile contractante sînt obligate să perfecteze și să înainteze Agenției Achiziții Publice, prin intermediul autorității centrale de achiziție, actele confirmative pentru includerea operatorilor economici în Lista de interdicţie.
36. Contractul de achiziție atribuit ca urmare a procedurilor centralizate poate fi modificat numai în conformitate cu clauzele sale, respectîndu-se prevederile Legii nr. 131 din  3 iulie 2015 privind achiziţiile publice și altor acte normative în domeniu.